ซี๊ดซ๊าดกันทั่วหน้า บริษัทถุงยางระดมทุนเข้า SET
ซี๊ดซ๊าดกันทั่วหน้า บริษัทถุงยาง “ ไทยนิปปอนรับเบอร์อินดัสตรี้” ยื่นไฟลิ่งขาย IPO 75 ล้านหุ้น เตรียมเดินหน้าเข้า SET โดยมีบล.กสิกรไทย เป็นที่ปรึกษาทางการเงิน
11 ก.ค. 2559

นายแมนพงศ์ เสนาณรงค์ กรรมการผู้จัดการ บริษัทหลักทรัพย์ กสิกรไทย จำกัด (มหาชน) ในฐานะที่ปรึกษาทางการเงิน บริษัท ไทยนิปปอนรับเบอร์อินดัสตรี้ จำกัด (มหาชน) หรือ TNR เปิดเผยว่า บมจ.ไทยนิปปอนรับเบอร์อินดัสตรี้ ได้ยื่นแบบคำขออนุญาตเสนอขายหลักทรัพย์และแบบแสดงรายการข้อมูล (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เมื่อวันที่ 8 ก.ค.ที่ผ่านมา
ทั้งนี้เพื่อขอเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO) จำนวน 75 ล้านหุ้น ประกอบด้วย หุ้นเพิ่มทุนที่เสนอขายโดยบริษัท 37.50 ล้านหุ้น และหุ้นสามัญเดิมที่เสนอขายโดยผู้ถือหุ้นเดิมอีก 37.50 ล้านหุ้น รวมคิดเป็น 25% ของจำนวนหุ้นสามัญที่ออกและเรียกชำระแล้วทั้งหมดของบริษัทภายหลังการเสนอขายหุ้นสามัญเพิ่มทุน
ปัจจุบัน บมจ.ไทยนิปปอนรับเบอร์อินดัสตรี้ มีทุนจดทะเบียน 300 ล้านบาท โดยเป็นทุนที่ออกจำหน่ายและเรียกชำระแล้วทั้งหมด มีจำนวน 262.50 ล้านบาท หรือคิดเป็น 262.50 ล้านหุ้น มูลค่าที่ตราไว้ (พาร์) หุ้นละ 1 บาท
ด้านนายอมร ดารารัตนโรจน์ ประธานกรรมการบริหาร บมจ.ไทยนิปปอนรับเบอร์อินดัสตรี้ กล่าวว่า บริษัทเป็นผู้ผลิตถุงยางอนามัยจากน้ำยางธรรมชาติ ด้วยกำลังการผลิตติดตั้ง 1,959 ล้านชิ้นต่อปี จากฐานการผลิตของโรงงาน 2 แห่ง ได้แก่ โรงงานในนิคมอุตสาหกรรมแหลมฉบัง กำลังการผลิตติดตั้ง 426 ล้านชิ้น และโรงงานในนิคมอุตสาหกรรมปิ่นทอง จังหวัดชลบุรีอีก 1,533 ล้านชิ้น
ทั้งนี้เพื่อรองรับแผนดำเนินงานทางธุรกิจที่แบ่งออกเป็น 3 กลุ่มธุรกิจหลัก ได้แก่ การผลิตและจำหน่ายถุงยางอนามัยภายใต้เครื่องหมายการค้า Onetouch เพื่อจำหน่ายผ่านผู้จัดจำหน่ายและตัวแทนจำหน่ายเพื่อกระจายสินค้าไปยังช่องทางต่างๆ ทั้งในประเทศและต่างประเทศ เช่น กลุ่ม CLMV (กัมพูชา  สปป.ลาว เมียนมาร์และเวียดนาม) และประเทศอียิปต์
กลุ่มธุรกิจรับจ้างผลิตถุงยางอนามัยและเจลหล่อลื่นหรือ OEM ที่บริษัทฯ ได้รับจ้างผลิตให้แก่บริษัทเอกชนและองค์กรเอกชน (NGOs) ทั้งในและต่างประเทศกว่า 100 ประเทศ ทั้งในทวีปเอเชีย ยุโรป แอฟริกา อเมริกา ออสเตรเลียและตะวันออกกลาง เป็นต้น นอกจากนี้ บริษัทฯ ยังเป็นผู้รับจ้างผลิตถุงยางอนามัยให้กับ United Medical Devices ภายใต้เครื่องหมายการค้า PLAYBOY ทั่วโลกและเป็นผู้จัดจำหน่ายแต่เพียงผู้เดียวในประเทศไทย
นอกจากนี้กลุ่มธุรกิจงานประมูล (Tender) บริษัทฯ มีศักยภาพด้านกำลังการผลิตและมาตรฐานที่มีคุณภาพสูงซึ่งสามารถตอบรับหลักเกณฑ์ของธุรกิจการประมูลได้ ทั้งนี้มีเป้าหมายเพื่อเติมเต็มการใช้กำลังการผลิตของบริษัทฯ หวังลดต้นทุนการผลิตสินค้าต่อหน่วย  โดยได้เข้าไปประมูลงานจากองค์กรภาครัฐและองค์กรเอกชน (NGOs) ทั้งในและต่างประเทศ
ทั้งนี้ จากข้อมูลในไฟลิ่งระบุว่า ณ วันที่ 5 ก.ค.59 บริษัทมีผู้ถือหุ้นใหญ่ 3 อันดับแรก ได้แก่ บริษัท เจริญอักษร โฮลดิ้ง กรุ๊พ จำกัด ถือหุ้น 30% ซึ่งภายหลังการเสนอขายหุ้น IPO จะลดสัดส่วนหุ้นลงเหลือ 26.2%, THK Investment Company Limited ถือหุ้น 30% จะลดสัดส่วนหุ้นลงเหลือ 13.8% และนายสมศักดิ์ ดารารัตนโรจน์ ถือหุ้น 10% จะลดสัดส่วนหุ้นลงเหลือ 8.7%
โดยบริษัทจะนำเงินที่ได้ไปใช้ในการชำระคืนหนี้และใช้เป็นทุนหมุนเวียนในการดำเนินธุรกิจ ขณะที่ผลประกอบการในช่วงปี 56, 57 และ 58 บริษัทฯ มีรายได้จากการขายสินค้า 1,053.2 ล้านบาท, 1,182.4 ล้านบาท และ 1,302.2 ล้านบาท ตามลำดับ เพิ่มขึ้น 129.2 ล้านบาท หรือ 12.3% ในปี 57 และเพิ่มขึ้น 119.8 ล้านบาท หรือ 10.1% ในปี 58 และบริษัทมีกำไรในงวดปี 56, 57 และ 58 เท่ากับ 96.5 ล้านบาท, 108.6 ล้านบาท และ 234.0 ล้านบาท ตามลำดับ หรือคิดเป็นอัตรากำไรสุทธิที่ 9.2%,  9.2% และ 18.0% ตามลำดับ
ส่วนงวดสามเดือนแรกของปีนี้สิ้นสุดวันที่ 31 มี.ค.58 และ 59 บริษัทมีรายได้จากการขายสินค้า 306.6 ล้านบาท และ 290.5 ล้านบาท ตามลำดับ ลดลง 16.1 ล้านบาท หรือ 5.3% ในปี 59 ขณะที่มีกำไรสุทธิ เท่ากับ 55.1 ล้านบาท และ 49.6 ล้านบาท หรือคิดเป็นอัตรากำไรสุทธิที่ 18.0% และ 17.1% ตามลำดับ ซึ่งการลดลงของกำไรสุทธิมีสาเหตุหลักมาจากบริษัทมีรายได้จากธุรกิจงานประมูลลดลง
บริษัทมีนโยบายจ่ายเงินปันผลให้แก่ผู้ถือหุ้นในอัตราไม่น้อยกว่า 40% ของกำไรสุทธิจากงบเฉพะกิจการภายหลังหักภาษีเงินได้นิติบุคคล และเงินสำรองต่างๆ ทุกประเภท